Liv Blåvarp

Liv Blåvarps smykker er laget i ulike trematerialer i kombinasjon med maritimt elfenben, bein og horn. Det er gjennom denne kombinasjonen Liv Blåvarp har sitt helt spesielle kunstuttrykk. Arbeidene til Blåvarp er for det meste fargesterke og bevegelige, og de endrer formuttrykk ved at de arrangeres på ulike måter; dette er en del av deres natur.Objektene/smykkene må oppleves med hendene og ikke bare gjennom øynene. De er sensuelle som et resultat av samspillet mellom konstruksjon og bearbeidede overflater.Liv Blåvarps kunstneriske innsikt konsentrerer seg om å balansere form, kontraster, strukturer og størrelser opp mot hverandre i et bilde av farger og tallrike elementer.«Det er en kvinnelig fasinasjon som får meg til å fortsette innenfor rammen av smykkekunst,» sier hun selv. «En reise over i et annet ’jeg’ der andre mål og regler gjelder. Et robust kjærlighetsforhold til en skapende lek som vi kaller kunsthåndverk!»

Liv Blåvarp (født 19. april 1956) er en norsk kunsthåndverker og smykkedesigner, bosatt på Lena i Østre Toten. Hun arbeider særlig med store smykker, eller «halsklaver», i tre som har gitt henne et stort publikum både i Norge og utenlands. Det er sagt at «hennes organiske smykker vekker en rekke assosiasjoner til fauna og flora»
«Smykkene til Liv Blåvarp er gedigne, eksotiske og uendelig elegante. Fremmede treslag som palisander, amarant, cocobolo og bubinga i kombinasjon med lønn og endog hvaltann inngår i vakre og spennende mønstre.  Smykkene overrasker med sin smidighet og måten de føyer seg etter kroppen på, mykt og ledig.»Hun er utdannet fra SHKS 1983 og Royal College of Art i London 1984. Siden 1987 har hun bodd og hatt verksted i hjemkommunen på Toten, sammen med ektemannen og kollegaen Tore Gimle.
Blåvarp hadde sin første separatutstilling i Kunstnerforbundet i 1988, og har siden stilt ut der i 1996, 2005 og 2011. Hun har ellers hatt separatutstillinger blant annet i Nordens hus i Reykjavik, 2003; en vandreutstilling i USA 2001-2002, Sørlandets kunstmuseum, 2001 og Røhsska museet, Göteborg, 1995. Hun har også deltatt i representative kollektivutstillinger i Europa, USA og Asia. Hun er innkjøpt av de tre norske kunstindustrimuseene, Nordnorsk kunstmuseum i Tromsø, Norsk kulturråd, Kunstindustrimuseet i København, Nationalmuseum i Stockholm, Cooper-Hewitt Museum, New York, Kunstgewerbemuseum, Berlin og flere kunstindustrimuseer i USA. Hun har mottatt Prins Eugen-medaljen 2003, Jacob-prisen fra Norsk Form 1997, Torsten og Wanja Söderbergs pris 1995, Kulturpris for Unge Kunstnere fra Foreningen Norsk Form 1990, Kunsthåndverkprisen 1989, Den Norske Hypotekforenings kulturpris 1989.


== Litteratur ==
Liv Blåvarp 1984-2001. Texts by Marjorie Simon and Gunnar Sørensen ; main photographer: Guri Dahl. Kristiansand : Sørlandets kunstmuseum, 2001. 119 sider. Parallell engelsk og norsk tekst. ISBN 82-995852-0-1
Jorunn Veiteberg. «To kunstnarar i grenseland : Liv Blåvarp og Sigurd Bronger» I Norsk kunstårbok 1996 ISBN 82-00-37669-9
Gunnar Sørensen. «Liv Blåvarp» I: Kunsthåndverk, nr 44, 1992 ISSN 0333-1059
Kjell Hommerstad. «Raffinert og personlig : Liv Blåvarps utstilling i Kunstnerforbundet i Oslo 9. april - 3. mai 1988» I: Kunsthåndverk, nr 30, 1988 ISSN 0333-1059


== Referanser ==


== Eksterne lenker ==
Offisielt nettsted